**ΟΜΙΛΙΑ ΔΑΣΚΑΛΑΚΗ ΑΓΓΕΛΙΚΗΣ – ΑΝ.ΓΡΑΜΜΑΤΕΑ ΕΚΝΛ**

**15 ΓΕΝΑΡΗ 2018**

**ΣΥΛΛΑΛΗΤΗΡΙΟ ΕΝΑΝΤΙΑ ΣΤΗΝ ΨΗΦΙΣΗ ΤΟΥ ΠΟΛΥΝΟΜΟΣΧΕΔΙΟΥ**

15/01/2018

Συναδέλφισσες και συνάδελφοι,

**Είμαστε πάλι εδώ σήμερα, 2 μέρες μετά την πανελλαδική πανεργατική απεργία της 12ης του Γενάρη, όπου εκατοντάδες απεργοί και στην πόλη της Λάρισας αψήφησαν τις πιέσεις και την οξυμένη εργοδοτική τρομοκρατία,** που υπάρχει στους χώρους δουλειάς, προσπέρασαν τη ξεδιάντροπη απεργοσπασία των εργοδοτικών και κυβερνητικών συνδικαλιστών της ΠΑΣΚΕ, της ΔΑΚΕ και του ΜΕΤΑ (ΣΥΡΙΖΑ) και συμμετείχαν στην 24ωρη απεργία και στην απεργιακή συγκέντρωση, που διοργάνωσε το ΕΚΝΛ ενάντια στο κυβερνητικό πολυνομοσχέδιο που κατατέθηκε στην Βουλή.

**Μία απεργία, που οργανώθηκε από τα ταξικά συνδικάτα που συσπειρώνονται στο ΠΑΜΕ,** μιας και απέναντι σε αυτήν την προσπάθεια, εκτός από την κυβέρνηση που προσπαθεί να μας πείσει με κάθε τρόπο ότι τα μνημόνια τέλειωσαν η ανάπτυξη έρχεται, στέκονται επάξια και οι άνθρωποι τους, στο συνδικαλιστικό κίνημα, η ΓΣΕΕ και η ΑΔΕΔΥ, μια σειρά Κλαδικές Ομοσπονδίες (ΔΕΗ, ΟΤΕ, ΟΣΕ, ΕΛΤΑ, Τραπεζών, ΔΕΥΑ, Μετάλλου, Ιδιωτικών Υπαλλήλων, Μεταφορών) και μεγάλα Ε.Κ (Αθήνας, Θεσσαλονίκης), οι οποίοι όχι μόνο αρνήθηκαν να αποφασίσουν συμμετοχή στην απεργία, αλλά την πολέμησαν με λύσσα για να μην γίνει.

**Η λύσσα τους αυτή δικαιολογείται βέβαια, μιας και η απεργία της περασμένης Παρασκευής, όπως και όλες οι κινητοποιήσεις που προηγήθηκαν, αποτέλεσαν αφορμή να ξεσκεπαστεί ο βρώμικος ρόλος τους στο κίνημα**, αλλά και να αποδειχτεί στην πράξη για ακόμη μια φορά η κοινή κατεύθυνση ΣΥΡΙΖΑ και ΝΔ, πάνω σε μέτρα που τσακίζουν την εργατική οικογένεια, βάζουν εμπόδια στην οργάνωση και τους λαϊκούς αγώνες.

**Μέτρα αντεργατικά, όπως οι πλειστηριασμοί, το πετσόκομμα των επιδομάτων ανθυγιεινής και επικίνδυνης εργασίας, των τρίτεκνων και πολυτέκνων, οι ιδιωτικοποιήσεις** και παράλληλα, μέτρα προαπαιτούμενα για την καπιταλιστική ανάπτυξη και τις ανάγκες του κεφαλαίου.

Μόνο που οι ανάγκες του κεφαλαίου και η ικανοποίηση των δικών μας αναγκών δε συμβαδίζουν. Συγκρούονται. Γι΄ αυτό η ανάπτυξή τους απαιτεί σιγή νεκροταφείου, γι’ αυτό μαζί με τα αντεργατικά – αντιλαϊκά μέτρα, πακετάρουν και το χτύπημα της οργάνωσης των εργαζομένων, το δικαίωμα στην απεργία, το πιο ιερό δικαίωμα της εργατικής τάξης. Δικαίωμα που δεν τόλμησαν να αγγίξουν, παρά το μίσος τους απέναντι στους ταξικούς εργατικούς αγώνες, ούτε οι κυβερνήσεις της ΝΔ και του ΠΑΣΟΚ.

Έχουμε καθήκον να υπερασπιστούμε το δικαίωμα στην απεργία και να δώσουμε όλες μας τις δυνάμεις να δυναμώσει η ταξική πάλη, να σαρώσει τα εμπόδια που βάζει ο αντίπαλος στο δρόμο του αγώνα. Ενός αγώνα που στο επίκεντρο έχει τις ανάγκες μας, για μια ζωή που έχει ως βάση τις δυνατότητες της εποχής μας, του πλούτου που εμείς παράγουμε.

Όλοι εμείς που βιώνουμε στο πετσί μας την καπιταλιστική εκμετάλλευση, τις βαριές συνέπειες της αντιλαϊκής πολιτικής και της επίθεσης του κεφαλαίου, την εργοδοτική τρομοκρατία στους χώρους δουλειάς, την κρατική καταστολή, στις 12 του Γενάρη, στείλαμε ξεκάθαρο μήνυμα:

**«Την οργάνωσή μας και την απεργία, δεν τα παραδίδουμε στην εργοδοσία!».**

Συναδέλφισσες και συνάδελφοι,

**Καλούμε, ακόμα και τώρα που το πολυνομοσχέδιο ψηφίζεται στη Βουλή, κανείς εργαζόμενος να μη νομιμοποιήσει στη συνείδησή του και στην πράξη, τους νόμους που τσακίζουν τη ζωή του**. Το γνωρίζουν, ότι δεν ξεμπερδεύουν με το ταξικό κίνημα. Ξέρουν καλά ότι όσο υπάρχει το ΠΑΜΕ, όσο υπάρχουν ταξικά σωματεία, δε θα σταματήσουμε στιγμή να τους καταγγέλλουμε και να ξεσκεπάζουμε τον ρόλο της κυβέρνησης ΣΥΡΙΖΑ - ΑΝΕΛ που ανέλαβε αποστολή για λογαριασμό του κεφαλαίου να φέρει (κι αυτή τη φορά) σε πέρας, μια από τις πιο βρώμικες δουλειές: Να ξεκινήσει το ξήλωμα του απεργιακού δικαιώματος, για να μπλοκαριστεί η ανάπτυξη των διεκδικητικών αγώνων, με στόχο να προχωρήσει απρόσκοπτα η επιθετικότητα και η ένταση της εκμετάλλευσης του κεφαλαίου σε συνθήκες καπιταλιστικής ανάπτυξης.

**Αυτή είναι η αλήθεια, κι όσο κι αν χτυπιούνται, όση προπαγάνδα κι αν κάνουν, όσες ανακοινώσεις και να βγάλουν για να πείσουν για το αντίθετο δεν τα καταφέρνουν. Το αποδεικνύει η συμμετοχή στις τελευταίες απεργίες και κινητοποιήσεις,** που παρά τις δυσκολίες, την τρομοκρατία, τα ψεύτικα επιχειρήματα, οι εργαζόμενοι αρχίζουν να βγάζουν συμπεράσματα ποιος είναι με το συμφέρον τους και ποιος απέναντί τους. Δε θα σταματήσουμε στιγμή να παλεύουμε για ανάκτηση των απωλειών, για αυξήσεις σε μισθούς και συντάξεις, για κατάργηση των αντεργατικών νόμων, για ικανοποίηση των σύγχρονων αναγκών μας.

**Με θράσος επικαλούνται ότι με τη συγκεκριμένη ρύθμιση για την απεργία, ενισχύεται η «δημοκρατία» στα συνδικάτα. Μιλάνε για «δημοκρατία» αυτοί που με τους νόμους τους** θωρακίζουν την εργοδοτική αυθαιρεσία στους τόπους δουλειάς. **Αυτοί που στέλνουν τα ΜΑΤ** να υπερασπιστούν τα εργοδοτικά συμφέροντα, όταν οι εργαζόμενοι οργανώνονται και διεκδικούν, όπως στην περίπτωση της πρώην «Καρυπίδης» στα Γιάννενα.

Διστάζουν να πουν, ότι η ρύθμιση που φέρνει η κυβέρνηση είναι μια ακόμα παρέμβαση του κράτους στο συνδικαλιστικό κίνημα για λογαριασμό της εργοδοσίας. Μεθοδικά και συνειδητά, προσπαθούν να μειώσουν τη σημασία των πρόσθετων εμποδίων που βάζει, η αύξηση του ποσοστού για την απαρτία στο 1/2 των ταμειακά εντάξει μελών του σωματείου. Πρόκειται για καλά μελετημένη κίνηση, που αποσκοπεί στην παράλυση της λειτουργίας και της δράσης των σωματείων, της καρδιάς του συνδικαλιστικού κινήματος.

Συναδέλφισσες-συνάδελφοι,

**Δεν μπορούμε να αφήσουμε ασχολίαστη την σημερινή ανακοίνωση της Οργάνωσης Λάρισας του ΣΥΡΙΖΑ, όπου ξεδιπλώνει όλα αυτά τα χιλιοειπωμένα επιχειρήματα, σε μία ύστατη και απεγνωσμένη προσπάθεια να πείσει, ότι** με την διάταξη που προωθεί το Υπουργείο Εργασίας δεν αλλοιώνεται ούτε καταργείται κανένα εργασιακό κεκτημένο και δικαίωμα, αντίθετα ενισχύει τις προϋποθέσεις για την επιτυχία του αγώνα.

Δεν διστάζουν δε να μας θυμίσουν ότι ο ΣΥΡΙΖΑ θεσμοθέτησε την εργατική πρωτομαγιά ως επίσημη αργία. Μόνο που η αιματοβαμμένη εργατική πρωτομαγιά, δεν έχει ανάγκη από θεσμούς και νόμους, γιατί η κόκκινη εργατική πρωτομαγιά δεν είναι αργία, όπως ο ΣΥΡΙΖΑ θεσμοθετεί, είναι απεργία, αυτό ακριβώς που η κυβέρνηση ΣΥΡΙΖΑ – ΑΝΕΛ καταργεί σήμερα. Το περιεχόμενό της Πρωτομαγιάς, δεν αλλάζει. Η πρωτομαγιά είναι συνώνυμο της ταξικής πάλης κι αυτό μένει αναλλοίωτο, όσο κι αν προσπαθούν να το κρύψουν. Συνεχίζει να μας διδάσκει και να μας εμπνέει για τους αγώνες του σήμερα και του αύριο.

**Υποτιμούν τη νοημοσύνη μας** με το να επικαλούνται ότι προτεραιότητά τους είναι οι προστασία των εργαζομένων. Ποιον κοροϊδεύουν και σε ποιο κόσμο ζουν; Καταρχήν για ποια προστασία των εργαζομένων μας μιλούν? Αυτή που ο εργοδότης απολύει τους εργαζόμενους που δεν του επιστρέφουν το δώρο Χριστουγέννων ή για αυτήν που συνδικαλιστές, ακόμα και οι πρόεδροι των σωματείων, που διεκδικούν τα δεδουλευμένα τους από την εργοδοσία, βλέπε κοτόπουλα ΆΡΤΑ, απολύονται;

Αναφέρουν το παράδειγμα της προστασίας των εργαζομένων, όπου σε περιπτώσεις πτώχευσης των επιχειρήσεων υποκαθιστούν την τάξη και δίνουν προτεραιότητα στην πληρωμή των εργαζομένων, έναντι των τραπεζών, του Δημοσίου κτλ. Στο σπίτι του κρεμασμένου δεν μιλάνε για σχοινί. Αυτά να τα πείτε στους 500 απολυμένους της τοπικής αλυσίδας ΣΜ ΛΑΡΙΣΑ, που πτώχευσε το 2015 και καλούνται ακόμα και σήμερα καθημερινά στα δικαστήρια να αποδείξουν ότι η επιχείρηση τους απέλυσε χρωστώντας τους 15 μήνες δεδουλευμένα, χωρίς αποζημίωση κι ακόμα δεν έχει καταληχθεί αν θα έχουν προτεραιότητα στην πληρωμή τους έναντι των υπολοίπων πιστωτών.

**Τέλος, δε διστάζει στην ανακοίνωσή της η Οργάνωση Λάρισας του ΣΥΡΙΖΑ, να καταγγείλει φυσικά το ΠΑΜΕ για αντιδημοκρατικές και αυταρχικές μεθόδους**, όπως η έφοδος στο Υπουργείο Εργασίας. **Αντί να απολογηθούν στην εργατική τάξη, αυτοί που αρπάζουν τα σπίτια και τις περιουσίες των οικογενειών μας** μέσα από τους ηλεκτρονικούς πλειστηριασμούς και τα παραδίδουν στους τραπεζίτες, έχουν το θράσος να επικαλούνται τη δημοκρατία.

**Αντί να απολογηθούν στην εργατική τάξη για την εργασιακή ζούγκλα** που έχει επιβάλει η κυβέρνηση ΣΥΡΙΖΑ – ΑΝΕΛ, μαζί με όλες τις προηγούμενες κυβερνήσεις Ν.Δ και ΠΑΣΟΚ, καταγγέλλει το ΠΑΜΕ, που πήγε να διαμαρτυρηθεί για το αυτονόητο, να έχει ο εργάτης το δικαίωμα να απεργήσει, να αντισταθεί και να διαμαρτυρηθεί στις μεθοδεύσεις τις εργοδοσίας. Σας φοβίζει όμως και αυτό τρέμετε, όταν οι μορφές διαμαρτυρίας στα αντεργατικά υπουργεία σας, δείχνουν ότι το εργατικό κίνημα σηκώνει κεφάλι.

Συναδέλφισσες, συνάδελφοι,

**Θα έρθει η ώρα που όλη αυτή η προσπάθεια που κάνουμε σήμερα, θα δώσει καρπούς**. Θα σπάσει ο φόβος μέσα στους χώρους δουλειάς και οι εργαζόμενοι θα πάρουν την υπόθεση στα χέρια τους. Άλλωστε γι’ αυτές τις ημέρες προετοιμάζονται σήμερα η μεγαλοεργοδοσία και το κεφάλαιο. Ο απεργοκτόνος νόμος ψηφίζεται ακριβώς για τις ημέρες εκείνες ,που οι εργαζόμενοι και το κίνημά τους θα είναι στα πάνω τους. Η σημερινή κυβέρνηση, όπως και οι προηγούμενες, νομοθετεί με το βλέμμα στραμμένο στο μέλλον. Ξέρουν ότι η απάτη της «δίκαιης ανάπτυξης», που θα ωφελεί ταυτόχρονα τους εργαζόμενους και το κεφάλαιο, έχει κοντά ποδάρια.

Τα αντιλαϊκά μέτρα επεκτείνονται πολύ πέρα από την τυπική λήξη των μνημονίων και παίρνουν όλα τα μέτρα για το ενδεχόμενο να εξαντληθεί η ικανότητά τους να χειραγωγούν και να ενσωματώνουν τη λαϊκή δυσαρέσκεια. Βλέπουν ότι παρά τις φιλότιμες προσπάθειες του εργοδοτικού - κυβερνητικού συνδικαλισμού, παλιού και νέου, παρά την εργοδοτική επιθετικότητα και τρομοκρατία, ξεπηδούν εστίες αντίστασης και διεκδίκησης σε κλάδους και χώρους δουλειάς. Οργανώνονται μαχητικές κινητοποιήσεις με καθοριστική συμβολή των ταξικών δυνάμεων, που παλεύουν γα την ανασύνταξη του κινήματος, τη μαζικοποίηση και τη ζωντανή λειτουργία των συνδικάτων, την οργάνωση της πάλης σε σύγκρουση με την εργοδοσία και τα κόμματά της. Γι' αυτό παίρνουν τα μέτρα τους.

**Παίρνουμε όμως κι εμείς τα δικά μας τα μέτρα: Συνεχίζουμε τον αγώνα μας, ΥΠΕΡΑΣΠΙΖΟΥΜΕ ΤΟ ΑΠΕΡΓΙΑΚΟ ΔΙΚΑΙΩΜΑ με κάθε τρόπο και βάζουμε τις βάσεις για να ακυρώσουμε στην πράξη κάθε απεργοσπαστική πρακτική, για να αναπτυχθεί σε υψηλότερο επίπεδο η ταξική πάλη.**

Συναδέλφισσες και συνάδελφοι,

Καλούμε τους εργαζόμενους να μην εγκαταλείψουν τα δικαιώματά τους. Να μην παραιτηθούν από το δικαίωμα στην αξιοπρεπή ζωή, στη σταθερή εργασία, στην Ασφάλιση. Να δυναμώσουν την οργάνωσή τους σε κάθε κλάδο και χώρο δουλειάς. Να αλλάξουν τους αρνητικούς συσχετισμούς στο συνδικαλιστικό κίνημα απομονώνοντας τους ανθρώπους της εργοδοσίας που βρίσκονται στις γραμμές της εργατικής τάξης.

Απέναντι στην ολομέτωπη επίθεση, η εργατική τάξη, οι αγρότες και οι επαγγελματίες που υποφέρουν, οφείλουν, να οργανωθούν, να συνενώσουν τις δυνάμεις τους μαζί με τους εργάτες στον κοινό αγώνα ενάντια στα μονοπώλια, διαχωρίζοντας τις δυνάμεις τους από τους βιομηχάνους, τους μεγαλεμπόρους, τους μεγαλοεπιχειρηματίες.

**Το ΕΚΝΛ, τα άλλα Ε.Κ, οι Ομοσπονδίες, τα συνδικάτα που συσπειρώνονται με το ΠΑΜΕ, θα πρωτοστατήσουμε για να κλιμακωθεί ο αγώνας της εργατικής τάξης, με νέες απεργίες, συλλαλητήρια, σε συμμαχία με τους μικρομεσαίους αγρότες και ΕΒΕ.**

Πρέπει να ξεπεράσουμε την τρομοκρατία, κάθε είδους παγίδες που θα στήνουν κυβέρνηση, αστικά κόμματα, Ε.Ε, μεγάλο κεφάλαιο, εργοδοτικοί και κυβερνητικοί συνδικαλιστές για να εκτονώσουν τις αγωνιστικές διαθέσεις, τα αιτήματα που στρέφονται ενάντια στον πυρήνα της πολιτικής και του συστήματός τους.

**Με όλες τις δυνάμεις μας δίνουμε πλέον τη μάχη, ώστε με τη μαζική συμμετοχή των εργαζομένων και του λαού σε αυτές, να μετρηθούν συνολικότερα θετικά βήματα για το εργατικό - λαϊκό κίνημα, στην προσπάθεια να μπουν νέες δυνάμεις στη μάχη, να σημειωθούν νέα βήματα στην αλλαγή των συσχετισμών, στην ανασύνταξη του εργατικού κινήματος.**